b'\n_START_ARTICLE_\nZubara\n_START_SECTION_\nPovijest\n_START_PARAGRAPH_\nSmatra se da su grad osnovali pripadnici kuvajtskog plemena Bani Utba oko 1760. god. izgradiv\xc5\xa1i njezinu veliku luku, koja je bila preduvjet stvaranju sredi\xc5\xa1ta trgovinom biserima. Ovo razdoblje se svr\xc5\xa1ilo kada su se snage vjerne sultanu Muskata sukobile s Kataranima u Zubari i zapalili grad._NEWLINE_Nakon toga su Katarani 1820-ih podigli veliki obrambeni zid s 22 polukru\xc5\xbena tornja, kojim su zatvorili grad i luku u polukrugu promjera 2,5 km. Ovaj grad je bio tek 20% veli\xc4\x8dine biv\xc5\xa1eg grada. Grad je tada bio jasno organiziran s pravilnom mre\xc5\xbeom ulica i \xc4\x8detvrtima u kojima se procjenjuje da je \xc5\xbeivilo od 6 do 9 tisu\xc4\x87a stanovnika._NEWLINE_Zubara je cvala zahvaljuju\xc4\x87i obli\xc5\xbenjim le\xc5\xbei\xc5\xa1tima kamenica koje su svakog ljeta izranjali kako bi vadili prirodne bisere. Tada bi se beduini iz cijelog Katara, ali i iz drugih mjesta u Perzijskom zaljevu, sjatili u Zubaru kako bi trgovali, ali i branili lovce na bisere dok su oni na moru._NEWLINE_Britanci su u drugoj polovici 19. stolje\xc4\x87a po\xc4\x8deli ja\xc4\x8dati svoj utjecaj u Perzijskom zaljevu, \xc5\xa1to je kulminiralo vojnim napadom Britanske mornarice na brodice iz Zubare koncem stolje\xc4\x87a, a \xc5\xa1to je naposljetku dovelo do slabljenja grada._NEWLINE_U poku\xc5\xa1aju da ponovno o\xc5\xbeivi grad, katarski 5. emir Abdulah bin Jasim Al Tani je 1938. god. dao izgraditi utvrdu koja je nazvana po gradu._NEWLINE_Nakon osamostaljenja Katara 1971. god., Britansko Carstvo je nastavilo osporavati katarski suverenitet nad Zubarom, \xc5\xa1to je rije\xc5\xa1eno na Me\xc4\x91unarodnom sudu u Haagu tek 2001. god.\n_START_SECTION_\nOdlike\n_START_PARAGRAPH_\nZubaru su osnovali trgovci iz Kuvajta i prije nego \xc5\xa1to je uni\xc5\xa1tena 1811., a napu\xc5\xa1tena u ranim 1900-ih, imala je trgovinske veze preko Indijskog oceana, Arabije i zapadne Azije. Sloj pijeska iz pustinje je za\xc5\xa1titio ostatke pala\xc4\x8de, d\xc5\xbeamije, ulica, dvori\xc5\xa1ta ku\xc4\x87a, i ribarskih koliba, njezinu luku, utvrdu i dvokatne obrambene zidine, kanale, zidove i groblja. Zubara je danas najzna\xc4\x8dajniji arheolo\xc5\xa1ki lokalitet Katara koji pokriva oko 400 ha (60 ha unutar vanjskog obrambenog zida), od \xc4\x8dega je iskopan samo njen mali dio._NEWLINE_Nastambe u Zubari su uglavnom kamene ku\xc4\x87e s fasadom od gipsa, s unutarnjim dvori\xc5\xa1tem (atrij) koje se mogu prona\xc4\x87i po cijelom Bliskom Istoku. U dvori\xc5\xa1ta se ulazilo kroz vanjski portal koji je bio nadsvo\xc4\x91en dugim hodnikom kako bi se sprije\xc4\x8dilo da netko s ulice vidi dvori\xc5\xa1te. Obi\xc4\x8dno su u dvori\xc5\xa1tu imale trijem na ju\xc5\xbenoj strani, koji je \xc5\xa1titio od ljetnjeg sunca. Vanjski ulaz i prozori su bili ukra\xc5\xa1eni gipsanim \xc5\xa1tuko ukrasima raznih geometrijskih oblika._NEWLINE_Najdojmljivija gra\xc4\x91evina u gradu je bila pala\xc4\x8da gradskih \xc5\xa1eika promjera 110 x 100 m, koja ima iste odlike kao i manje stambene ku\xc4\x87e u gradu, samo je svaki dio mnogo ve\xc4\x87i. \xc4\x8cine je devet povezanih dijelova od kojih svaki ima svoje dvori\xc5\xa1te uokvireno nizom soba. \xc5\xa0tuko ukrasi su se nalazili i u unutra\xc5\xa1njosti, a ostaci stubi\xc5\xa1ta daju nagovijestiti kako je imala i katove. Pala\xc4\x8da je bila uokvirena velikim zidom s kru\xc5\xbenim tornjevima na sva \xc4\x8detiri kuta, u kojima su mogli stajati topovi._NEWLINE_Slo\xc5\xbeeni kompleks malih skladi\xc5\xa1ta je identificiran kao dio gradskog bazara, \xc5\xa1to je potvrdio i pronalazak brojnih predmeta koji su povezani s trgovinom._NEWLINE_Nedugo nakon utvr\xc4\x91ivanja Zubare, na oko 1,65 km isto\xc4\x8dno od grada vladarska obitelj Halifa (vladari Bahreina) podigli su utvrdu Kalat Murair (\xd9\x82\xd9\x84\xd8\xb9\xd8\xa9 \xd9\x85\xd8\xb1\xd9\x8a\xd8\xb1\xe2\x80\x8e) u kojoj se nalazio izvor svje\xc5\xbee vode u plitkom bunaru. Kasnije su izgra\xc4\x91ene i zastorske zidine koje su \xc5\xa1titile kanal i stazu od Zubare do Muraira. Unutar zidina utvrde Murair bila je i d\xc5\xbeamija i nekoliko nastambi, dok su se oko nje nalazile privremene nastambe, poljoprivredna polja i torovi za stoku.'